DA Den Europæiske Unions Tidende C 301/44

Sag anlagt den 4. september 2008 — EWRIA m.fl. mod Kommissionen

(Sag T-369/08)

(2008/C 301/75)

Processprog: engelsk

Parter

Sagsøgere: European Wire Rope Importers Association (EWRIA) (Hemer, Tyskland), Câbleries Namuroises SA (Namur, Belgien), Ropenhagen A/S (Vallensbæk Strand, Danmark), Eisen- und Stahlhandelsgesellschaft mbH (Kaarst, Tyskland), Heko Industrieerzeugnisse (Hemer, Tyskland), Interkabel Internationale Seil- und Kabel-Handels GmbH (Solms, Tyskland), Jose Casañ Colomar SA (Valencia, Spanien) og Denwire Ltd (Dudley, Det Forenede Kongerige) (ved lawyer T. Lieber)

Sagsøgt: Kommissionen for De Europæiske Fællesskaber

Sagsøgernes påstande

— Søgsmålet admitteres.

— Kommissionens afgørelse af 4. juli 2008, hvorved Kommissionen afviser sagsøgerens anmodning om en delvis interimsundersøgelse af antidumpingforanstaltninger for kabler af stål med henblik på at tilpasse foranstaltningernes rækkevidde og udelukke kabler af stål til generelle formål fra foranstaltningerne, annulleres.

— Kommissionen pålægges at iværksætte en delvis interimsundersøgelse af antidumpingforanstaltninger for import af kabler af stål med henblik på at tilpasse foranstaltningernes anvendelsesområde og udelukke kabler af stål til generelle formål fra foranstaltningernes anvendelsesområde.

— Kommissionen for De Europæiske Fællesskaber tilpligtes at betale sagens omkostninger.

Søgsmålsgrunde og væsentligste argumenter

Sagsøgerne har med dette søgsmål nedlagt påstand om annullation af Kommissionens afgørelse af 4. juli 2008 om afvisning af sagsøgerens anmodning om en delvis interimsundersøgelse af antidumpingtold på visse former for tovværk og kabler af stål med oprindelse i Folkerepublikken Kina, Indien, Sydafrika, Ukraine og Den Russiske Føderation (1), med henblik på at udelukke kabler af stål til generelle formål fra foranstaltningens anvendelsesområde. Kommissionen afviste at foretage interimsundersøgelsen med den begrundelse, at der ikke var ført bevis for, at de to produkttyper, der var omfattet af foranstaltningen, kabler af stål og kabler af stål til generelle formål, ikke har de samme fysiske, tekniske og kemiske egenskaber.

Sagsøgerne har fremført tre anbringender til støtte for deres påstande.

For det første har de gjort gældende, at Fællesskabets institutioners manglende iværksættelse af en delvis interimsundersøgelse udgør en tilsidesættelse af artikel 11, stk. 3, og artikel 21 i grundforordningen (2). De har anført, at den ændring af omstændighederne, der berettiger en interimsundersøgelse, også kan omfatte definitionen af det pågældende produkt.

For det andet har sagsøgerne gjort gældende, at fællesskabsinstitutionernes manglende iværksættelse af en delvis interimsundersøgelse udgør en tilsidesættelse af sagsøgernes berettigede forventning. De hævder, at Kommissionen selv, efter afslutningen af udløbsundersøgelsen af kabler af stål med oprindelse i Folkerepublikken Kina, Indien, Sydafrika og Ukraine, havde opfordret sagsøgerne til at anmode om en delvis interimsundersøgelse med henblik på at tilpasse de berørte foranstaltningers anvendelsesområde.

Endelig har sagsøgerne gjort gældende, at Fællesskabets institutioner, ved ikke at iværksætte en interimsundersøgelse, begik en åbenbar fejl i bedømmelsen og tilsidesatte artikel 1, stk. 4, i grundforordningen, da de baserede deres vurdering på et for bredt udvalg af produkter, således at forskellige produkttyper blev sammenlignet, hvorfor vurderingen blev ugyldig.

(1) Rådets forordning (EF) nr. 1796/1999 af 12.8.1999, som ændret ved forordning (EF) nr. 1858/2005 af 8.11.2005 om indførelse af en endelig antidumpingtold på importen af tovværk og kabler af stål med oprindelse i Folkerepublikken Kina, Indien, Sydafrika og Ukraine efter en udløbsundersøgelse i henhold til artikel 11, stk. 2, i forordning (EF) nr. 384/96 (EUT L 299, s. 1) og Rådets forordning (EF) nr. 1601/2001 af 2.8.2001, som ændret ved Rådets forordning (EF) nr. 1279/2007 af 30.10.2007 om indførelse af en endelig antidumpingtold på visse typer tovværk og kabler af jern og stål med oprindelse i Den Russiske Føderation og om ophævelse af antidumpingforanstaltningerne vedrørende importen af visse typer tovværk og kabler af jern og stål med oprindelse i Thailand og Tyrkiet (EUT L 285, s. 1).

(2) Rådets forordning (EF) nr. 384/96 af 22.12.1995 om beskyttelse mod dumpingimport fra lande, der ikke er medlemmer af Det Europæiske Fællesskab (EFT L 56, s. 1).